3.

ECB pieprasa iedalīt statistikas datus pa instrumentiem/termiņiem, valūtām un iesaistītajām pusēm. Tā kā uz pasīviem un aktīviem attiecas dažādas prasības, abas MFI bilances puses tiek aplūkotas pēc kārtas. Tās ir izklāstītas šā pielikuma 2. daļas A tabulā. i) Instrumentu un termiņu kategorijas a) Pasīvi 4. Lai apkopotu kopējos monetāros rādītājus, kas attiecas uz iesaistītajām dalībvalstīm, vajadzīgas atbilstīgas instrumentu kategorijas. Tās ir — valūta apgrozībā, noguldījumu saistības, NTF emitētās akcijas/sertifikāti, emitētie parāda vērtspapīri, kapitāls un rezerves un pārējie pasīvi. Lai nodalītu monetārās un nemonetārās saistības, noguldījumu saistības iedala arī noguldījumos uz nakti, termiņnoguldījumos, pieprasījuma noguldījumos un atpirkšanas līgumos (repos). 5. Ja dažādu tirgu finanšu instrumenti nav pilnībā salīdzināmi, sākotnējo termiņu iedalījums aizstāj sīki izstrādātu informāciju par instrumentiem. Termiņu (vai paziņojuma laikposmu) grupu robežas ir šādas: termiņnoguldījumiem - viena gada un divu gadu termiņi no noguldījuma pieņemšanas brīža un pieprasījuma noguldījumiem — paziņojums trīs mēnešus iepriekš un paziņojums divus gadus iepriekš. Atpirkšanas līgumus (repos) neiedala pēc termiņa, jo tie parasti ir īstermiņa instrumenti (to termiņš parasti ir mazāks par trim mēnešiem, sākot no līguma noslēgšanas brīža). MFI emitētos parāda vērtspapīrus iedala pa grupām - viens gads un divi gadi. NTF emitētie vērtspapīri nav jāiedala pēc termiņa. b) Aktīvi 6. MFI aktīvu iedalījums ir šāds: nauda kasē, aizdevumi, vērtspapīri, kas nav akcijas, NTF akcijas/sertifikāti, akcijas un cits pašu kapitāls, pamatlīdzekļi un pārējie aktīvi. Termiņu iedalījumu pēc sākotnējā termiņa (viena gada un piecu gadu termiņu grupas) pieprasa MFI aizdevumiem, kas izsniegti iesaistīto dalībvalstu rezidentiem (izņemot MFI un valsts pārvaldi), iedalot pa apakšnozarēm un vēl sīkāk, ievērojot mērķi, iedalot MFI aizdevumus mājsaimniecībām. Termiņa iedalījumu pieprasa arī MFI parāda vērtspapīriem, ko emitējušas citas MFI, kuras atrodas iesaistītajās dalībvalstīs. Šie parāda vērtspapīri ir jāiedala viena un divu gadu termiņa grupās, lai kopējo monetāro rādītāju aprēķināšanā varētu veikt šā instrumenta ieskaitu MFI starpā. ii) Valūtas 7. ECB ir iespēja definēt kopējos monetāros rādītājus tā, lai tie ietvertu posteņu atlikumus, kas izteikti visās valūtās kopā vai tikai euro. Tālab ziņošanas shēmā atlikumus, kas izteikti euro, identificē atsevišķi attiecībā uz tiem bilances posteņiem, ko var izmantot kopējo monetāro rādītāju apkopošanā. iii) Iesaistītās puses 8. Lai apkopotu kopējos monetāros rādītājus un iesaistītās puses, kas attiecas uz iesaistītajām dalībvalstīm, jāidentificē iesaistītajās dalībvalstīs esošās iesaistītās puses, kuras veido naudas glabāšanas sektoru. Iesaistītās puses, kas atrodas iekšzemē un citās iesaistītajās dalībvalstīs, visos statistikas iedalījumos identificē atsevišķi un atspoguļo tādā pašā veidā. Iesaistītās puses, kas atrodas ārpus iesaistīto dalībvalstu teritorijas, mēneša datos nav jāiedala pēc to ģeogrāfiskās atrašanās vietas. 9. Iesaistītās puses, kas atrodas iesaistīto dalībvalstu teritorijā, identificē pēc to iekšzemes sektora vai pēc institucionālās klasifikācijas saskaņā ar statistikai sastādīto MFI sarakstu un klientu statistikas klasifikācijas pamatnostādnēm, kas izklāstītas ECB Naudas un banku statistikas sektora rokasgrāmatā (“Klientu statistikas klasifikācijas pamatnostādnes”), kurā ievēro klasifikācijas principus, kas pēc iespējas vairāk atbilst EKS 1995. Lai varētu identificēt iesaistīto dalībvalstu naudas glabāšanas sektoru, tās iesaistītās puses, kas nav MFI, iedala šādi: valsts pārvalde (S.13), kopējās noguldījumu saistībās atsevišķi identificējot centrālo valdību (S.1311), un pārējo rezidentu sektori. Lai aprēķinātu monetāro rādītāju sektora un atbilstīgo kredīta rādītāju vertikālo sadalīšanos mēnesī, pārējo rezidentu sektorus sīkāk iedala šādos apakšsektoros: pārējie finanšu starpnieki + finanšu papildpakalpojumu sniedzēji (S.123 + S.124), apdrošināšanas sabiedrības un pensiju fondi (S.125), nefinanšu sabiedrības (S.11) un mājsaimniecības + bezpeļņas organizācijas, kas apkalpo mājsaimniecības (S.14 + S.15). ECB obligāto rezervju sistēmā, kas attiecas uz kopējām noguldījumu saistībām un noguldījumu kategorijām “termiņnoguldījumi, kuru termiņš pārsniedz divus gadus”, “pieprasījuma noguldījumi, kam paziņojuma termiņš par izņemšanu pārsniedz divus gadus” un “repos”, tās tiek papildus iedalītas pa kredītiestādēm, citām MFI iesaistītajām pusēm un centrālo valdību. iv) Aizdevumu mērķis 10. Aizdevumus mājsaimniecībām (tostarp bezpeļņas organizācijām, kas apkalpo mājsaimniecības) iedala pēc aizdevumu veida (patēriņa kredīti; aizdevumi mājokļa iegādei; pārējie). Patēriņa kredītu un mājokļa iegādes aizdevumu sīki izstrādāta definīcija ir sniegta šā pielikuma 3. daļā — “MFI sektora apkopotās mēneša bilances instrumentu kategoriju sīki izstrādāts apraksts”, skat. 2. kategorija: “Aizdevumi”. v) Instrumentu un termiņu kategoriju savstarpēja sasaistīšana ar valūtām un iesaistītajām pusēm 11. Lai apkopotu monetāro statistiku, kas attiecas uz iesaistītajām dalībvalstīm, un datus, kuri vajadzīgi ECSB obligāto rezervju sistēmai pakļauto kredītiestāžu rezervju bāzes aprēķināšanai, bilancē savstarpēji ir jāsasaista instrumenti/termiņi/valūtas un iesaistītās puses, bet aizdevumi mājsaimniecībām jāiedala sīkāk pēc to mērķa. 12. Datu prasības ir ļoti sīki izstrādātas, ja iesaistītās puses ietilpst naudas glabāšanas sektorā. Lai sīkāk varētu analizēt M3 iekļauto ārvalstu valūtas komponentu attīstību, vajadzīga statistikas informācija par noguldījumu saistībām, iedalot pēc apakšsektora un termiņa un vēl sīkāk — pēc valūtas. Šo komponentu valūtas analīze jo īpaši atvieglo izpēti attiecībā uz M3 komponentu, kas izteikti ārvalstu valūtā un euro, savstarpējās aizvietojamības pakāpi. Pozīciju iedalījumus attiecībā pret pārējām MFI identificē tikai tiktāl, cik tas vajadzīgs, lai veiktu MFI atlikumu ieskaitu vai aprēķinātu rezervju bāzi. 13. Pozīcijas attiecībā pret pārējo pasauli pieprasa “termiņnoguldījumiem, kuru termiņš pārsniedz divus gadus”, “pieprasījuma noguldījumiem, kam paziņojuma termiņš par izņemšanu pārsniedz divus gadus” un “repos”, lai aprēķinātu rezervju bāzi, kam piemēro pozitīvu rezervju rādītāju, kā arī kopējām noguldījumu saistībām, lai apkopotu ārējās iesaistītās puses. Turklāt maksājumu bilancē un finanšu pārskatos noguldījumu saistības un aizdevumus attiecībā pret pārējo pasauli iedala, piemērojot sākotnējo termiņu — viens gads. ▼M2 vi) NTF vērtspapīru turētāju dzīvesvieta 13.a Ziņotājiestādes katru mēnesi paziņo datus attiecībā uz to, kur uzturas tādu NTF vērtspapīru turētāji, kurus emitējušas iesaistīto dalībvalstu MFI, saskaņā ar iedalījumu, kas nošķir valsts teritoriju, citas iesaistītās dalībvalstis un pārējo pasauli. Tādējādi VCB varēs sniegt ECB datus par šo instrumentu turētāju atrašanās vietu, un tas — monetāro rādītāju apkopošanas nolūkā — dos iespēju atskaitīt vērtspapīrus, ko tur personas, kas atrodas ārpus iesaistīto dalībvalstu teritorijas. 13.b Saskaņā ar 4. panta 4. punktu VCB var pieprasīt datus atbilstīgi papildu iedalījumiem, kas nav paredzēti pienākumos, ko nosaka šī regula, tostarp atbilstīgi iedalījumam pēc darījuma partnera darbības jomas, valūtas vai termiņa. 13.c Attiecībā uz vārda vērtspapīriem tos emitējušie NTF vai personas, kas tos juridiski pārstāv, vai vienības, kas minētas 1. pielikuma 1. daļas I iedaļas 6. punktā, ikmēneša bilancē sniedz datus, kas izriet no iedalījuma pēc vērtspapīru turētāju atrašanās vietas. 13.d Attiecībā uz uzrādītāja vērtspapīriem ziņotājiestādes sniedz datus, kas izriet no NTF vērtspapīru turētāju iedalījuma pēc atrašanās vietas, saskaņā ar metodi, ko attiecīgā VCB pieņēmusi, vienojoties ar ECB. Šo pienākumu ierobežo viena no še turpmākajām iespējām vai ar šādu iespēju kombinācija, kas ir jāpieņem, ņemot vērā attiecīgo tirgu organizāciju un valsts tiesisko kārtību attiecīgajā(s) dalībvalstī(s). VCB un ECB īsteno regulāru uzraudzību. a) NTF emitenti NTF emitenti, personas, kas tos juridiski pārstāv, vai vienības, kas minētas 1. pielikuma 1. daļas I iedaļas 6. punktā, ikmēneša bilancē sniedz datus, ko iegūst no iedalījuma pēc vērtspapīru turētāju atrašanās vietas. Ja NTF emitents nevar uzreiz identificēt turētāja dzīvesvietu, tas sniedz attiecīgos datus, pamatojoties uz pieejamo informāciju. Šāda informācija var nākt no pārstāvja, kas izplata vērtspapīrus, vai no jebkuras citas vienības, kas iesaistīta vērtspapīru emisijā, atpirkšanā vai nodošanā. b) MFI un CFS kā NTF vērtspapīru glabātāji. Īstenojot datu sniegšanas pienākumu, MFI un CFS kā NTF vērtspapīru glabātāji sniedz datus, kas izriet no tādu NTF vērtspapīru turētāju iedalījuma pēc atrašanās vietas, kurus emitējuši NTF, kas atrodas dalībvalstī, un kurus glabā tādu turētāju vai citu starpnieku vārdā, kas arī darbojas kā glabātāji. Šī iespēja ir piemērojama, ja ir izpildīti turpmāk izklāstītie nosacījumi. Pirmkārt, glabātājs nošķir tādus NTF vērtspapīrus, ko glabā turētāju vārdā, no vērtspapīriem, ko glabā cita glabātāja vārdā. Otrkārt, lielākā daļa NTF vērtspapīru ir tādu valsts iestāžu glabājumā, kas atrodas valstī un ko klasificē kā finanšu starpniekus (MFI vai CFS). c) MFI un CFS kā tādu datu sniedzēji, kuri attiecas uz darījumiem starp rezidentiem un nerezidentiem attiecībā uz tāda NTF vērtspapīriem, kas atrodas valstī. Īstenojot datu sniegšanu, MFI un CFS kā ziņotājiestādes attiecībā uz darījumiem ar tāda NTF vērtspapīriem, kas atrodas dalībvalstī, kurus īsteno personas, kas atrodas valstī, ar personām ārpus valsts robežām, sniedz datus, ko iegūst no iedalījuma pēc tādu vērtspapīru turētāju atrašanās vietas, kurus emitējuši NTF, kas atrodas dalībvalstī, un kurus tie tirgo turētāja vai cita starpnieka vārdā, kas arī ir iesaistīts darījumā. Šī iespēja ir piemērojama, ja ir izpildīti šādi nosacījumi. Pirmkārt, joma, ko aptver pārskats, ir plaša, t.i., tā lielā mērā aptver visus darījumus, ko veic ziņotājiestādes. Otrkārt, tiek sniegti precīzi dati par pirkšanas un pārdošanas darbībām, kas īstenotas ar personām, kas atrodas ārpus iesaistītajām dalībvalstīm. Treškārt, šo pašu vērtspapīru emisijas un atmaksāšanas vērtību starpības, atskaitot jebkādas maksas, ir minimālas. Ceturtkārt, to vērtspapīru daudzums, ko tur personas, kuru atrašanās vieta ir ārpus iesaistītajām dalībvalstīm un ko emitējuši NTF, kuru atrašanās vieta ir iesaistītajās dalībvalstīs, ir neliels. Ja ziņu sniedzējs nevar uzreiz noteikt turētāja atrašanās vietu, tas sniedz attiecīgos datus, pamatojoties uz pieejamo informāciju. 13.e Ja vārda vērtspapīrus vai uzrādītāja vērtspapīrus emitē pirmo reizi vai ja jāizdara grozījumi iespējā vai iespēju kombinācijā sakarā ar pārmaiņām tirgū, VCB var piešķirt atkāpes uz vienu gadu attiecībā uz prasībām, kas paredzētas 13.c un 13.d punktā. ▼B